Kodi serikali yalenga mahasla
Language: Swahili | Genre: News

KODI: SERIKALI YALENGA MAHASLA 
Hali ya maisha inatarajiwa kuwa ngumu hata zaidi kwa Wakenya wanaotegemea biashara za mitaani baada ya serikali kuanza kuwatoza ushuru kwa mauzo wanayopata ili kupata pesa za kulipa madeni. 
Tayari, serikali imeanza kuwatoza ushuru wa moja kwa moja wamiliki wa biashara ndogo ndogo kama vinyozi, mama mboga na sekta ya Jua Kali licha ya hali ngumu ya kiuchumi ambayo Wakenya walipitia mwaka jana. 
Kutozwa ushuru huo wa asilimia tatu kwa mauzo ya kila mwaka kunajiri serikali inapoanza kulipa deni la kujenga reli ya kisasa kutoka Mombasa hadi Nairobi. 
Bei za bidhaa na huduma katika sekta ya jua kali zitapanda kufuatia ushuru huo mpya ulioanza kutekelezwa jana. 
Ushuru huo unatokana na sheria ya fedha ya 2019 ambapo Rais Uhuru Kenyatta aliidhinisha Novemba mwaka jana na unalenga wamiliki ambao mauzo yao ni chini ya Sh5 milioni kwa mwaka. 
Ikizingatiwa kuwa mazingira ya kufanya biashara Kenya yamekuwa yakidorora kutokana na sera za serikali, kuwakamua wafanyabiashara wadogo kwa kuwatoza ushuru kutawaumiza zaidi.